**1/2023. (VII. 21.) számú dékáni utasítás**

**a részismereti jogviszony létesítésének feltételeiről és a kapcsolódó eljárásrendről**

**a Pécsi Tudományegyetem Állam-és Jogtudományi Karán**

*(egységes szerkezetben a 2024. április 10. napján elfogadott módosításokkal)*

A nemzeti felsőoktatásról szóló 2011. évi CCIV. törvény (továbbiakban: Nftv.), valamint a Pécsi Tudományegyetem Tanulmányi és Vizsgaszabályzata (PTE SZMSZ 5. számú melléklet, a továbbiakban: TVSZ) rendelkezéseire figyelemmel, a Kari Tanács 35/22-23 (06.21.), valamint 20/23-24 (03.20.)[[1]](#footnote-1) KT számú határozataiban adott felhatalmazás alapján az Állam- és Jogtudományi Karon (továbbiakban: Kar) a részismeretek megszerzése érdekében folytatott képzésre (továbbiakban: részismereti képzés) vonatkozó szabályokat az alábbiak szerint határozom meg:

**Az utasítás célja**

**1. §** Az utasítás célja, hogy szabályozza a Karon a részismereti képzésre jelentkezés feltételeit, a részismereti hallgatói jogviszony létesítésének eljárásrendjét, a képzés tartalmára, költségeire és adminisztrációjára vonatkozó szabályokat.

**Az utasítás hatálya**

**2. §** Az utasítás hatálya kiterjed a Kar által meghirdetett részismereti képzésre jelentkezőkre, a részismereti hallgatói jogviszonyt létesítő személyekre, valamint a Kar azon oktatóira és dolgozóira, akik a jelen utasításban foglalt feladatok végrehajtásában részt vesznek.

**A részismereti képzés fogalma és tartalma**

**3. §[[2]](#footnote-2)** (1) Az Nftv. 42. § (2) bekezdése alapján a Kar a vele hallgatói jogviszonyban nem álló személyeket részismereti képzés céljából hallgatói jogviszony keretében, a jogász osztatlan képzés nappali és levelező munkarendű mintatanterveiben az adott félévben érvényes tanulmányi tájékoztató szerint meghirdetésre kerülő képzési programjára, vagy szakirányú továbbképzés esetében – a szakfelelős döntése alapján – szakirányú továbbképzés egyes kurzusaira – külön felvételi eljárás nélkül – önköltséges képzésre felveheti. Az előfeltételi rend a részismereti képzés esetében is érvényes.

(2) A Karon részismereti képzésre az vehető fel, aki teljesítette a jelen utasítás 5. § (1) bekezdésében meghatározott és a Kar honlapján közzétett feltételeket.

(3) A részismereti képzésben a hallgatói jogviszony – a részismereti képzésre történő jelentkezés Kari Tanulmányi Bizottság általi elfogadását követően – a beiratkozással keletkezik.

(4) A részismereti képzés keretében hallgatói jogviszonyban a Karon legfeljebb négy egymást követő félévben folytathatók tanulmányok.

(5) A részismereti képzés befejezését követően a Kar a megszerzett ismeretekről, azaz a sikeresen teljesített tanulmányi teljesítményről az elektronikus tanulmányi rendszeréből a tárgyleírást is tartalmazó mikrotanúsítványt állít ki.

(6) Az elvégzett kurzus, modul teljesítése felsőfokú tanulmányokba a kreditátvitel szabályai szerint beszámítható.

**4. §** (1) A hallgatót a TVSZ vonatkozó rendelkezéseiben és a jelen utasításban foglalt eltéréssel illetik meg a hallgatói jogviszony alapján biztosított jogok, és terhelik e jogviszonyon alapuló kötelezettségek.

(2) A részismereti képzésben részt vevő hallgató (továbbiakban: hallgató) e jogviszonyára tekintettel *nem jogosult* további szakképesítés, illetve szakképzettség megszerzése érdekében tanulmányokat folytatni, átvételét kérelmezni, további (párhuzamos) hallgatói, vendéghallgatói jogviszonyt létesíteni, hallgatói jogviszonyát – a TVSZ 22. § (5) bekezdésben meghatározott ok kivételével – szüneteltetni, államilag támogatott, magyar állami ösztöndíjjal támogatott, vagy magyar állami részösztöndíjjal támogatott képzésre átvételét kérelmezni, támogatási időt igénybe venni.

(3) A hallgatóra tanulmányai során a TVSZ alábbi fejezetei maradéktalanul érvényesek:

1. A foglalkozások (10. fejezet)
2. Az ismeretek ellenőrzése, a tanulmányok értékelése (11. fejezet)
3. A vizsgák rendje (12. fejezet)
4. A tanulmányi átlag, a kreditindex (14. fejezet)

**A részismereti képzés létesítésével és folytatásával kapcsolatos eljárásrend[[3]](#footnote-3)**

**5. §** (1) Részismereti képzés keretében az osztatlan jogász szak képzési programjára az jelentkezhet, aki magyar érettségi bizonyítvánnyal, vagy azzal egyenértékű, külföldi oktatási intézmény elvégzését tanúsító és az adott országban felsőoktatási intézménybe történő jelentkezésre jogosító bizonyítvánnyal rendelkezik, és a Karral hallgatói jogviszonyban nem áll. Részismereti képzés keretében szakirányú továbbképzési program egyes kiajánlott kurzusaira jelentkezhet az, aki teljesíti az adott szak bemeneti követelményeit.

(2) A részismereti képzésre történő jelentkezést a tanulmányi osztályon kell leadni, legkésőbb a félév kezdetét megelőző 15 naptári nappal,az erre rendszeresített űrlapon (1. számú melléklet). A jelentkezésben meg kell jelölni, hogy a részismereti képzés során a jelentkező milyen tanulmányokat kíván folytatni, valamint csatolni kell az (1) bekezdésben foglalt feltételek fennállását igazoló dokumentumokat. A kérelem elektronikus úton is benyújtható az [info@ajk.pte.hu](mailto:info@ajk.pte.hu) e-mail címre.

(3) A jelentkezésről a Kari Tanulmányi Bizottság (továbbiakban: TB) dönt legkésőbb a félév első hetéig. A TB határozatában – az előfeltételi rendre is figyelemmel – rendelkezik arról, hogy a hallgató a Karon milyen kurzusokat jogosult felvenni, továbbá meghatározza az önköltség összegét, valamint a képzés munkarendjét.

(4) A jelentkező a TB határozat kézhezvételét követően legkésőbb 8 naptári napon belül iratkozhat be. A beiratkozást követően a hallgatóról a tanulmányi osztály törzslapot állít ki, amelyen feltünteti, hogy a hallgató részismereti képzésben vesz részt. A hallgató részére a kurzusokat a tanulmányi osztály rögzíti az elektronikus tanulmányi rendszer segítségével.

**6. §** (1) A hallgató a részismereti képzés további féléveiben köteles a tanulmányok folytatására vonatkozó kérelmét legkésőbb a tanulmányi tájékoztatóban közzétett bejelentkezési időszak végéig az erre rendszeresített űrlapon (2. számú melléklet) a tanulmányi osztályon benyújtani. A kérelem elektronikus úton is benyújtható az [info@ajk.pte.hu](mailto:info@ajk.pte.hu) e-mail címre. A TB határozatában – az előfeltételi rendre is figyelemmel – rendelkezik arról, hogy a hallgató a Karon milyen kurzusokat jogosult felvenni, továbbá meghatározza az önköltség összegét, valamint a képzés munkarendjét. A hallgató részére a kurzusokat a tanulmányi osztály rögzíti az elektronikus tanulmányi rendszer segítségével.

(2) Amennyiben a hallgató a további félévekben nem ad be a részismereti képzés folytatására vonatkozó kérelmet, a hallgatói jogviszonya megszűnik. A hallgatói jogviszony megszűnésének dátuma megegyezik az utolsó lezárt félév utolsó napjával.

**A részismereti képzés finanszírozásával összefüggő szabályok**

**7. §** (1) A részismereti képzés kizárólag önköltséges formában folytatható, a hallgatóval az Egyetem a Pécsi Tudományegyetem térítési és juttatási szabályzata (PTE SZMSZ 6. számú melléklet, továbbiakban: TJSZ) szerinti képzési szerződést köt.

(2)[[4]](#footnote-4) A hallgató a felvett kurzusokért önköltséget tartozik fizetni a felvett kreditek függvényében. A részismereti képzésben az önköltség összege félévente a felvett kreditekhez igazodóan a vonatkozó KT határozat alapján 15.000 Ft/kredit. A hallgató által fizetendő önköltség összegéről a TB a jelentkezési, illetve a részismereti képzés folytatására irányuló kérelmet elbíráló határozatában rendelkezik.

(3) A tanulmányi osztály által felvett kurzusok kreditértéke szerinti kivetést a tanulmányi osztály kéri meg az Egyetem Központi Tanulmányi Irodájától, az adott félév kurzustól való visszavonulási határidejének lejárta után, a ténylegesen induló kurzusoknak megfelelően.

(4) A hallgatóra vonatkoznak a TJSZ 1. számú mellékletében meghatározott térítési és szolgáltatási díjak előírásai, azzal a kivétellel, hogy a TVSZ 42. § (3) bekezdésében foglalt kivétel szabály értelmében a részismereti képzésben tanulmányokat folytatók esetében nem kerül felszámításra tantervi egység ismételt felvétele miatti díj.

(5) A részismeretek megszerzése érdekében létesített hallgatói jogviszony időtartamát a jogszabályon alapuló juttatás, kedvezmény, szolgáltatás igénybevételére meghatározott időtartamba be kell számítani.

**Hatályba léptető rendelkezések**

**8. §** (1) Jelen utasítás a kihirdetés napján lép hatályba.

(2) Az utasítást a Kar honlapján közzé kell tenni, és írásban meg kell küldeni a Rektori Kabinet Oktatási Igazgatóság részére.

Pécs, 2023. július 21.

Prof. Dr. Fábián Adrián s.k.

dékán

**Mellékletek[[5]](#footnote-5):**

1. számú melléklet: Részismereti hallgatói jogviszony létesítése iránti kérelem

2. számú melléklet: Részismereti hallgatói jogviszony folytatása iránti kérelem

**Záradék:**

Jelen utasítás 2024. április 10. napján módosult, a módosítások e naptól hatályosak.

Pécs, 2024. április 10.

Prof. Dr. Fábián Adrián

dékán

**1. számú melléklet**

*PÉCSI TUDOMÁNYEGYETEM ÁLLAM- ÉS JOGTUDOMÁNYI KAR*

*KARI TANULMÁNYI BIZOTTSÁG*

*Részismereti hallgatói jogviszony* ***létesítése*** *IRÁNTI KÉRELEM*

|  |  |  |
| --- | --- | --- |
| Tanulmányi Bizottsághoz érkezett\*: |  | Tanulmányi Osztályra érkezett\*: |
|  | Iktatószám\*:  ………./20….../TB/… |

|  |  |
| --- | --- |
| **JELENTKEZŐ ADATAI** | |
| Név: | Születési név: |
| Anyja neve: | Születési hely, idő: |
| Állampolgárság: | Személyi igazolvány száma: |
| Állandó lakcím: | Értesítési cím (amennyiben eltérő): |
| E-mail: | Telefonszám: |

|  |
| --- |
| **VÉGZETTSÉGEIM ADATAI:** |
| Végzettség szintje (középfokú/felsőfokú): |
| Intézmény neve: |
| Szak (felsőfokú végzettség esetén): |
| Felsőfokú végzettség szintje (pl. felsőfokú szakképzés, főiskola/BA, egyetem/MA): |

*(több végzettség esetén a cellák értelemszerűen bővíthetőek)*

Alulírott \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_(név) ezúton kérelmezem részismereti képzésben hallgatói jogviszony létesítését, **jogász** **nappali/levelező** munkarendben/ **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ szakirányú továbbképzésen** (*a megfelelő aláhúzandó/kitöltendő*) a Pécsi Tudományegyetem Állam- és Jogtudományi Karán.

|  |  |
| --- | --- |
| **A részismereti képzés I. félévében felvenni kívánt kurzusok:**  *(Kérem, sorolja fel a felvenni kívánt kurzusok kódját és nevét:*  [*https://ajk.pte.hu/hu/hallgatoknak/jogasz-osztatlan-nappali/2019-2020-tanevtol/tantargyak*](https://ajk.pte.hu/hu/hallgatoknak/jogasz-osztatlan-nappali/2019-2020-tanevtol/tantargyak)  [*https://ajk.pte.hu/hu/hallgatoknak/jogasz-osztatlan-levelezo/2020-2021-tanevtol/tantargyak*](https://ajk.pte.hu/hu/hallgatoknak/jogasz-osztatlan-levelezo/2020-2021-tanevtol/tantargyak)  *(A szakirányú képzések esetén a részismereti képzés keretében az aktuális félévben felvehető kurzusokról tájékozódjon a honlapon vagy a tanulmányi előadónál.)* | |
| **KÓD** | **NÉV** |
|  |  |
|  |  |
|  |  |
|  |  |
|  |  |
|  |  |

*(több kurzus esetén a cellák értelemszerűen bővíthetőek)*

**Tudomásul veszem, hogy a dékáni utasításban foglaltak és az adott félévben meghirdetésre kerülő kurzusok alapján a felvehető tantárgyakról a Kari Tanulmányi Bizottság határozatában dönt.**

**Csatolt dokumentumok:**

|  |  |  |  |  |
| --- | --- | --- | --- | --- |
| Bizonyítvány/Oklevél másolata (db) |  |  | Egyéb: |  |

…………….., 20… év ………………. hó ……. nap

\_\_\_\_\_\_\_\_\_\_\_\_\_\_\_\_\_\_\_\_

a jelentkező aláírása

**Beküldendő:**

**PTE ÁJK Tanulmányi Osztály H-7622 Pécs, 48-as tér 1.**

**vagy**[**info@ajk.pte.hu**](mailto:info@ajk.pte.hu)

**Kérjük, szíveskedjék csatolni a végzettséget igazoló oklevél másolatát!**

**2. számú melléklet**

*PÉCSI TUDOMÁNYEGYETEM ÁLLAM- ÉS JOGTUDOMÁNYI KAR*

*KARI TANULMÁNYI BIZOTTSÁG*

*Részismereti hallgatói jogviszony* ***FOLYTATÁSA*** *IRÁNTI KÉRELEM*

|  |  |  |
| --- | --- | --- |
| Tanulmányi Bizottsághoz érkezett\*: |  | Tanulmányi Osztályra érkezett\*: |
|  | Iktatószám\*:  ………./20….../TB/… |

|  |  |
| --- | --- |
| **JELENTKEZŐ ADATAI** | |
| Név: | Neptun kód: |
| Értesítési cím: | |
| E-mail: | |
| Hányadik aktív félévre jelentkezik részismereti képzésben?: | |

Alulírott \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_(név) ezúton kérelmezem részismereti képzésben hallgatói jogviszonyom folytatását, **jogász** **nappali/levelező** munkarendben/ **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ szakirányú továbbképzésen** (*a megfelelő aláhúzandó/kitöltendő*) a Pécsi Tudományegyetem Állam- és Jogtudományi Karán.

|  |  |
| --- | --- |
| **A részismereti képzés ….. félévében felvenni kívánt kurzusok:**  *(Kérem sorolja fel a felvenni kívánt kurzusok kódját és nevét:*  [*https://ajk.pte.hu/hu/hallgatoknak/jogasz-osztatlan-nappali/2019-2020-tanevtol/tantargyak*](https://ajk.pte.hu/hu/hallgatoknak/jogasz-osztatlan-nappali/2019-2020-tanevtol/tantargyak)  [*https://ajk.pte.hu/hu/hallgatoknak/jogasz-osztatlan-levelezo/2020-2021-tanevtol/tantargyak*](https://ajk.pte.hu/hu/hallgatoknak/jogasz-osztatlan-levelezo/2020-2021-tanevtol/tantargyak)  *(A szakirányú képzések esetén a részismereti képzés keretében az aktuális félévben felvehető kurzusokról tájékozódjon a honlapon vagy a tanulmányi előadónál.)* | |
| **KÓD** | **NÉV** |
|  |  |
|  |  |
|  |  |

*(több kurzus esetén a cellák értelemszerűen bővíthetőek)*

**Tudomásul veszem, hogy a dékáni utasításban foglaltak és az adott félévben meghirdetésre kerülő kurzusok alapján a felvehető tantárgyakról a Kari Tanulmányi Bizottság határozatában dönt.**

…………….., 20… év ………………. hó ……. nap

\_\_\_\_\_\_\_\_\_\_\_\_\_\_\_\_\_\_\_\_

a jelentkező aláírása

**Beküldendő:**

**PTE ÁJK Tanulmányi Osztály H-7622 Pécs, 48-as tér 1. vagy** [**info@ajk.pte.hu**](mailto:info@ajk.pte.hu)

1. Módosította az utasítás 2024. április 10. napjától hatályos módosítása. [↑](#footnote-ref-1)
2. Módosította az utasítás 2024. április 10. napjától hatályos módosítása. [↑](#footnote-ref-2)
3. A címet és az 5-6. §§-ok rendelkezéseit átfogóan módosította az utasítás 2024. április 10. napjától hatályos módosítása. [↑](#footnote-ref-3)
4. Módosította az utasítás 2024. április 10. napjától hatályos módosítása. [↑](#footnote-ref-4)
5. A korábbi 1. számú mellékletet hatályon kívül helyezte, az új 2. számú melléklet szövegét megállapította és a mellékletek sorszámát módosította az utasítás 2024. április 10. napjától hatályos módosítása. [↑](#footnote-ref-5)